รัฐบาลไทย-ข่าวทำเนียบรัฐบาล-รองนายกรัฐมนตรี พล.อ. ประวิตรฯ  ย้ำรัฐบาลให้ความสำคัญการแก้ไขปัญหาน้ำ สั่งการทุกหน่วยงานช่วยกัน ขับเคลื่อนโครงการให้เกิดผลสัมฤทธิ์ ให้ประชาชนมีน้ำใช้เพียงพอ
วันพุธที่ 22 กรกฎาคม 2563
รองนายกรัฐมนตรี พล.อ. ประวิตรฯ  ย้ํารัฐบาลให้ความสําคัญการแก้ไขปัญหาน้ํา สั่งการทุกหน่วยงานช่วยกัน ขับเคลื่อนโครงการให้เกิดผลสัมฤทธิ์ ให้ประชาชนมีน้ําใช้เพียงพอ
พล.อ. ประวิตร  วงษ์สุวรรณ  รองนายกรัฐมนตรี  ย้ํารัฐบาลให้ความสําคัญการแก้ไขปัญหาน้ํา สั่งการทุกหน่วยงานช่วยกันขับเคลื่อนโครงการให้เกิดผลสัมฤทธิ์ ให้ประชาชนมีน้ําอุปโภคบริโภคใช้อย่างเพียงพอ
วันนี้ (22 ก.ค.63) เวลา 09.30 น. ณ ห้องประชุม 301 ตึกบัญชาการ 1 ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการทรัพยากรน้ําแห่งชาติ (กนช.) ครั้งที่ 2/2563 โดยมี ดร.สมเกียรติ ประจําวงษ์ เลขาธิการสํานักงานทรัพยากรน้ําแห่งชาติ (สทนช.) และหน่วยงานที่เกี่ยวข้อง อาทิ กระทรวงมหาดไทย กระทรวงเกษตรและสหกรณ์ กระทรวงทรัพยากรธรรมชาติและสิ่งแวดล้อม สํานักงบประมาณ เข้าร่วมประชุมด้วย ผลการประชุมสรุปสาระสําคัญ ดังนี้
ประชุมได้มีการพิจารณาให้ความเห็นชอบแผนปฏิบัติการด้านทรัพยากรน้ําปี 2564 ตามร่าง พ.ร.บ. งบประมาณ ปี พ.ศ. 2564 โดยแยกตามมิติงบประมาณ 3 ด้าน คือ ภารกิจพื้นฐาน (Function) ภารกิจยุทธศาสตร์ นโยบายเร่งด่วน แนวทางปฏิรูปภาครัฐ งบประมาณบูรณาการ (Agenda) และภารกิจพื้นที่ ท้องถิ่น ภูมิภาค จังหวัด กลุ่มจังหวัด (Area) ดําเนินการโดย 30 หน่วยงาน 10 กระทรวง มีโครงการด้านน้ําทั้งประเทศรวม 27,275 โครงการ และแนวทางการจัดทําแผนปฏิบัติการด้านทรัพยากรน้ําตามพระราชบัญญัติทรัพยากรน้ํา พ.ศ. 2561 เพื่อให้หน่วยงานนําไปปฏิบัติในการจัดทําแผนงานและจัดทําคําของบประมาณในแต่ละปีได้อย่างรวดเร็วและถูกต้องมากยิ่งขึ้น สอดคล้องกับเป้าหมายแผนแม่บทน้ําฯ ทั้ง 6 ด้านโดยเร็ว รวมทั้งให้ความเห็นชอบแผนงานโครงการจัดหาน้ําต้นทุนและแผนปฏิบัติการ ปี 2563 - 2566 จังหวัดภูเก็ต โดยแผนระยะสั้นดําเนินการใน 3 โครงการ เพื่อแก้ไขปัญหาขาดแคลนน้ําในพื้นที่ที่เกิดเป็นประจําทุกปีอย่างเร่งด่วน ได้แก่ โครงการเพิ่มประสิทธิภาพอ่างเก็บน้ําบางเหนียวดํา โครงการบําบัดน้ําเสียมาผลิตน้ําประปา และโครงการระบบสูบผันน้ํา บ้านโคกโตนด – อ่างเก็บน้ําบางเหนียวดํา พร้อมเห็นชอบในหลักการแผนบูรณาการอุตุนิยมวิทยาเขตร้อน เพื่อเพิ่มประสิทธิภาพการพยากรณ์อากาศและภูมิอากาศ ซึ่งจะส่งผลทําให้การพยากรณ์อากาศมีความถูกต้องแม่นยํามากยิ่งขึ้น โดยในระยะสั้นมีความแม่นยํามากกว่า 90% ระยะปานกลางมากกว่า 80% และระยะนานมากกว่า 70% รวมทั้งยังให้ความเห็นชอบการจัดการคุณภาพน้ําและอนุรักษ์ทรัพยากรน้ําทั้งระบบด้วย
อีกทั้งที่ประชุมเห็นชอบทบทวนเป้าหมายขับเคลื่อนโครงการขนาดใหญ่และโครงการสําคัญ ซึ่งดําเนินการได้ภายในปี 2566 รวม 557 โครงการ โดยมอบหมายให้หน่วยงานนําโครงการที่มีความจําเป็นเป็นกรอบในการจัดทําแผนงานโครงการเข้าสู่กระบวนการขอรับงบประมาณต่อไป รวมทั้งเห็นชอบให้มีการปรับปรุงเร่งรัดแผนงานก่อสร้าง 14 โครงการสําคัญ ภายใต้โครงการพัฒนาแหล่งน้ําและการจัดการทรัพยากรน้ํารองรับเขตพัฒนาพิเศษภาคตะวันออก (ปี 2563 - 2580) อาทิ โครงการผลิตน้ําจืดจากน้ําทะเล แผนเริ่มก่อสร้าง ปี 2565-2566 โครงการพัฒนากลุ่มบ่อน้ําบาดาลสําหรับอุตสาหกรรม แผนเริ่ม ปี 2564 - 2565 โครงการพัฒนาแหล่งน้ํา เครือข่ายผันน้ํา และการเพิ่มประสิทธิภาพอ่างเก็บน้ําเดิม เป็นต้น โดยสั่งการให้ทุกหน่วยงานที่เกี่ยวข้อง เร่งดําเนินการตามกฎหมายและระเบียบที่เกี่ยวข้อง เพื่อขับเคลื่อนการพัฒนา EEC ที่เป็นนโยบายสําคัญของรัฐบาล
โอกาสนี้ รองนายกรัฐมนตรี ย้ําว่ารัฐบาลให้ความสําคัญกับการแก้ไขปัญหาด้านน้ํา เพราะเป็นเรื่องเร่งด่วนที่ทุกฝ่ายต้องช่วยกันในการจัดหาน้ําในพื้นที่ให้เพียงพอ โดยเฉพาะขณะนี้น้ําในอ่างและเขื่อนมีปริมาณน้อย เนื่องจากฝนตกน้อยและไปตกท้ายเขื่อนและอ่างเก็บน้ําเป็นส่วนมาก ดังนั้นต้องหาวิธีที่จะนําน้ําท้ายเขื่อนมาเก็บไว้ในอ่างและเขื่อนให้ได้ รวมถึงให้เตรียมน้ําสํารองไว้ในการผลิตน้ําประปาให้เพียงพอ ตลอดจนน้ําอุปโภคบริโภค และภาคอุตสาหกรรม ซึ่งในส่วนภาคอุตสาหกรรมก็ต้องมีการจัดหาและเตรียมน้ําไว้ใช้ในอุตสาหกรรมของตนเองด้วย จึงขอให้ทุกหน่วยงานที่เกี่ยวข้องช่วยกันขับเคลื่อนให้การดําเนินโครงการต่าง ๆ เกิดผลเป็นรูปธรรม โดยเมื่อโครงการใดได้รับงบประมาณแล้วต้องดําเนินการให้เป็นไปตามแผนและติดตามการดําเนินงานให้เกิดผลสัมฤทธิ์ให้ได้ หากโครงการใดติดปัญหาให้เร่งหาสาเหตุและให้ทุกหน่วยงานที่เกี่ยวข้อง ร่วมกันหาแนวทางขับเคลื่อนให้ได้อย่าให้ประชาชนต้องรอ หรือได้รับความเดือดร้อนจากการใช้น้ําจนเกิดการแย่งชิงน้ํากันเกิดขึ้นอีก อีกทั้งให้เร่งดําเนินการจัดหาน้ําต้นทุนในพื้นที่ จังหวัดภูเกต โดยเร็ว เพื่อแก้ปัญหาการขาดแคลนน้ําในพื้นที่ให้เพียงพอสําหรับการอุปโภคบริโภคของประชาชน ซึ่งจะส่งผลดีต่อเศรษฐกิจในพื้นที่ทั้งการลงทุนและการท่องเที่ยว
นอกจากนี้ ให้มีการติดตามสถานการณ์น้ําอย่างต่อเนื่อง ซึ่งในช่วงฤดูฝนนี้ (ส.ค.-ก.ย.) หากเกิดเหตุน้ําป่าไหลหลาก ดินโคลนถล่ม ให้กรมอุตุนิยมวิทยาและหน่วยงานที่เกี่ยวข้องเร่งแจ้งเตือนประชาชนได้รับทราบ เพื่อจะเร่งช่วยเหลือประชาชนและขนย้ายทรัพย์สินได้ทันเวลา
พร้อมทั้ง รองนายกรัฐมนตรี ได้สั่งการให้ผู้ว่าราชการทุกจังหวัดตั้งคณะทํางานเฉพาะกิจขึ้นมาบูรณาการทํางานร่วมกับกระทรวงกลาโหมในการดําเนินการเกี่ยวกับแก้ปัญหาน้ําในพื้นที่ทั้งระบบทั้งการกักเก็บน้ําใต้ดิน บนดิน น้ําบาดาล น้ําอุปโภคบริโภค ตลอดจนการเตรียมสํารองน้ําไว้สําหรับการผลิตน้ําประปาให้เพียงพอ ทั้งนี้การดําเนินการทุกโครงการของหน่วยงานต่าง ๆ ต้องให้สอดคล้องกับการใช้จ่ายงบประมาณที่มีอยู่ให้เป็นไปอย่างมีประสิทธิภาพ เกิดผลเป็นรูปธรรมและประโยชน์สูงสุดต่อประชาชน และรายงานความคืบหน้าให้สํานักงานทรัพยากรน้ําแห่งชาติรับทราบต่อเนื่องเพื่อนําเสนอให้รองนายรัฐมนตรีรับทราบต่อไป
------------------
กลุ่มประชาสัมพันธ์และเผยแพร่ สํานักโฆษก